Flere drept etter at bil kjørte inn i folkemasse i USA
I tillegg skal flere mennesker være skadet etter hendelsen, skriver Fox News. Politiet i Massachusetts bekrefter at flere mennesker er døde etter hendelsen, men sier at det ikke er noe som peker på at dette var et planlagt angrep. Politiet har ingen opplysninger om hvor mange som ble drept, skriver nyhetsbyrået AP. Sykehuset i den lille byen Billerica, som ligger nordvest for Boston, opplyser at de behandler seks personer som er skadet etter at bilen kjørte inn i folkemengden. Flere vitner på stedet sier at de så en bil som plutselig økte farten før den kjørte inn i en folkemengde, og til slutt krasjet i en vegg. Vitnene sier at det hele så ut som en ulykke, skriver Fox News. En av dem som jobbet på auksjonen, Woody Tuttle, sier til nettavisen WCVB-TV at han hørte en bil komme kjørende i høy hastighet, før han så bilen treffe flere mennesker. Ifølge Fox News skal bilen til slutt ha krasjet i en bygning, og bilder fra et TV-helikopter viser at bilen er dekket av deler av en ødelagt vegg. Flere ambulanser kom raskt til stedet, og helsepersonell har evakuert bygningen som bilen kjørte inn i.
Ifølge politiet i Massachusetts er det ingenting som tyder på at dette var et planlagt angrep eller at personen som kjørte bilen mente å skade noen.